पाएं अपने शहर की ताज़ा ख़बरें और फ्री ई-पेपरडाउनलोड करें
एक तरफ जहां कोरोना महामारी अपना प्रकोप पूरी रफ्तार पकड़े हुए है। उधर, वैक्सीनेशन स्टॉक में कटौती ने चिंता बढ़ा दी है। जिला गुरदासपुर के विभिन्न सीवीसी (कोविड वैक्सीन सेंटर) में टीकाकरण मुहिम काफी प्रभावित हुई। रविवार को जिले भर के सेंटरों में महज 764 लोगों को वैक्सीन लगी। उधर, चौंका देने वाली बात यह रही कि इनमें तीन ब्लॉक तो शून्य पर रहे यानी वहां कोई वैक्सीनेशन नहीं हुई।
इसमें गुरदासपुर, बहरामपुर और कलानौर ब्लॉक शामिल हैं। वहीं, जिले में वैक्सीन का स्टॉक भी खत्म हो चुका है। रविवार को 11 और मरीजों की मौत हो गई। जिले में कोरोना से मरने वालों की संख्या 526 हो गई है 180 नए पॉजिटिव सामने आए हैं। जिले में कुल 15,796 केस हो चुके हैं। सिविल सर्जन डॉ. हरभजन राम ने बताया कि अब तक 5,39,165 लोगों की सैंपलिंग की गई है, इनमें से 5,19,848 की रिपोर्ट निगेटिव रही है। इस समय 1468 एक्टिव मामले हैं। अब तक 13,802 लोग कोरोना से पूरी तरह से ठीक हो चुके हैं। इस प्रकार एक दिन में 188 मरीज सेहतमंद हुए हैं। कोरोना की अभी तक 3521 लोगों की रिपोर्ट पेंडिंग है।
शरीर का ऑक्सीजन लेबल कम होने के चलते व्यक्ति की मौत, कोरोना के थे लक्ष्ण
बटाला के बोहड़ी मंदिर में 15 सालों से सेवा निभा रहे व्यक्ति हरि किशन का शरीर में ऑक्सीजन की कमी के चलते सिविल अस्पताल में उपचार के दौरान मौत हो गई। मृतक में कोरोना के लक्ष्ण थे, इस कारण सेहत विभाग की टीम की ओर से एसएमओ डॉक्टर संजीव भल्ला की अगुवाई में कादियां चूंगी नजदीक पुरियां श्मशानघाट में उसका अंतिम संस्कार करवाया गया। मृतक हरि किशन (45) निवासी मोहल्ला खंडा खोला पिछले 15 सालों से फव्वारा चौक नजदीक बोहड़ी मंदिर में सेवा करता था। वह मंदिर में ही रहता था।
15 दिनों से उसे बुखार, खांसी और सांस लेने में दिक्कत आ रही थी। जब स्थानीय लोगों को इसका पता चला तो उसे 4 दिनों से सिविल अस्पताल में दाखिल करवाया। जहां उपचार के दौरान उसकी शनिवार रात को मौत हो गई। लावारिस होने के चलते एसएमओ की ओर से अपने खर्च पर मृतक का अंतिम संस्कार करवाया। एसएमओ डॉक्टर संजीव भल्ला ने कहा कि प्राथमिक तौर पर पता चला है कि मृतक के शरीर में अॉक्सीनज लेबल कम था। इस वजह ही उसकी मौत हुई है। मृतक में कोरोना के लक्ष्ण भी थे।
जिले भर में वैक्सीनेशन की डोज खत्म, विभाग ने डिमांग भेजी हैः डॉ. मनचंदा
रविवार को महज 764 लाभपात्रियों को कोरोना लग पाया। रिपोर्ट अनुसार बटाला में 10, भाम में 20, रणजीत बाग में 170, दोरांगला में 95, नौशहरा मज्जा सिंह में 70, भुल्लर में 40, ध्यानपुर में 46, काहनूवान में 293 और फतेहगढ़ चूड़ियां में 20 लोगों को ही कोविड वैक्सीन लग पाई। जिला टीकाकरण अधिकारी डॉ. मनचंदा से बात करने पर उन्होंने बताया कि जिला गुरदासपुर में वैक्सीनेशन डोज का स्टॉक रविवार को पूरी तरह खत्म हो चुका है और सोमवार के लिए उनके पास वैक्सीन नहीं है। उन्होंने सप्लाई के लिए अप्लाई किया हुआ है, लेकिन अभी तक सप्लाई को लेकर उन्हें कोई निर्देश नहीं मिले हैं। जैस ही निर्देश मिलेंगे सेहत विभाग की गुरदासपुर से गाड़ी भेज दी जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn